Diari Oficial de la Generalitat Valenciana


Sumari del DOGV 7488, del 18-03-2015 (2015/2287)

RESOLUCIÓ de 5 de març de 2015, de la Direcció General de Formació Professional i Ensenyances de Règim Especial, per la qual es convoquen proves d'accés als cicles formatius de Formació Professional.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7488

Data del DOGV
:   18-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2287


Data del document
:   05-03-2015

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 5 de març de 2015, de la Direcció General de Formació Professional i Ensenyances de Règim Especial, per la qual es convoquen proves d'accés als cicles formatius de Formació Professional. [2015/2287]  
L'Orde de 31 de març de 2009, de la Conselleria d'Educació, per la qual es regulen les proves d'accés a cicles formatius corresponents a la Formació Professional inicial del sistema educatiu en l'àmbit de gestió de la Comunitat Valenciana (DOCV 17 d'abril), establix en l'article 2 que la direcció general competent convocarà almenys una vegada a l'any les corresponents proves d'accés als cicles formatius de Formació Professional inicial del sistema educatiu.  
  
La Llei 2/2011, de 4 de març, d'Economia Sostenible, en l'apartat tres de la disposició final vint-i-quatre modifica la redacció de l'article 41.5 de la Llei Orgànica 2/2006, de 3 de maig, d'Educació.  
  
D'acord amb la normativa indicada, i vistes les funcions que li són atribuïdes en el Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i en l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esta direcció general resol:  
  
  
Primer. Finalitat  
La present resolució té com a finalitat convocar les proves d'accés als cicles formatius de Formació Professional per a l'any 2015, que tindran dos convocatòries, una ordinària al juny i una altra extraordinària el mes de juliol.  
  
Segon. Condicions d'accés  
Tota aquella persona que no complisca els requisits acadèmics d'accés directe a un cicle formatiu, podrà concórrer a les proves d'accés sempre que complisca les condicions següents:  
- Proves de grau mitjà: tindre 17 anys d'edat o complir-los durant l'any 2015.  
- Proves de grau superior: tindre 19 anys d'edat o complir-los durant l'any 2015. Per a les persones que acrediten haver superat un cicle formatiu de grau mitjà i vullguen accedir a un cicle formatiu de grau superior de la mateixa família professional o d'una família o cicle relacionat amb el cicle de grau mitjà superat, el requisit d'edat per a la realització de les proves serà de 18 anys o complir-los durant l'any 2015.  
  
Tercer. Validesa i efectes  
El certificat que acredita haver superat la prova d'accés als cicles formatius de Formació Professional té validesa en tot el territori nacional.  
La superació de les proves permetrà l'accés als cicles formatius de les persones que no complisquen els requisits acadèmics d'accés directe.  
Per a estos alumnes, els centres reservaran un 20 % de les places vacants, que podran ampliar-se en el cas que no hi haja prou sol·licituds per part dels alumnes d'accés directe.  
Estar en possessió del certificat de superació de la prova d'accés no implica l'admissió automàtica per a cursar les ensenyances corresponents. Aquells aspirants que superen la prova d'accés hauran d'haver formalitzat la sol·licitud d'admissió en el centre educatiu on vullguen realitzar el cicle formatiu en els períodes que s'establisquen a este efecte, i en cas de ser admesos, hauran de formalitzar-hi la matrícula en els terminis establits.  
Els que hagen superat la prova d'accés en convocatòries anteriors i no complisquen els requisits d'accés directe, podran optar directament a la reserva del 20 % de les places indicada en el paràgraf anterior, en el termini previst per a la sol·licitud de plaça per als cicles formatius. En este cas, les sol·licituds es baremaran amb les presentades pels que hagen superat les proves en la convocatòria actual.  
Sense perjuí de l'anterior per a l'accés a cicles de grau superior, els que hagen superat la prova d'accés per alguna de les sis opcions que preveia l'Orde de 14 de març de 2001 (DOCV 2 d'abril), únicament podran sol·licitar plaça respecte dels cicles a què donava accés cada una de les dites opcions.  
La referència a l'accés a un determinat cicle formatiu emparat per la Llei Orgànica 1/1990, d'ordenació general del sistema educatiu, que figure en els certificats de superació de proves d'accés regulades per l'Orde de 14 de març de 2001 (DOGV de 2 d'abril), s'entendrà feta al cicle formatiu emparat per la Llei Orgànica 2/2006, d'Educació, que el substituïsca, d'acord amb el reial decret que establisca i regule el seu títol.  
  
Quart. Calendari  
Tant la inscripció i la publicació de les llistes d'admesos, com la realització de les proves d'accés als cicles formatius i els diferents terminis d'entrega de justificants o de reclamacions, es realitzaran segons s'indica en l'annex I d'esta resolució.  
Les proves per a l'accés als cicles formatius de grau mitjà i superior en la convocatòria ordinària es realitzaran els dies 2 i 3 de juny respectivament; en la convocatòria extraordinària ambdós proves es realitzaran el 7 de juliol.  
  
Quint. Horari de les proves  
L'horari de realització de les proves d'accés a cicles formatius, tant en la convocatòria ordinària com en l'extraordinària, serà l'indicat en l'annex II d'esta resolució.  
  
Sext. Lloc de realització  
Les proves d'accés a cicles formatius de grau mitjà es realitzaran en tots els centres docents públics i privats concertats de la Comunitat Valenciana que impartixen cicles de grau mitjà, en règim de concert en el cas dels centres privats.  
Les proves d'accés a cicles formatius de grau superior es realitzaran en els centres docents públics i privats concertats de la Comunitat Valenciana que impartixen cicles relacionats amb l'opció triada, en règim de concert en el cas dels centres privats.  
Per a realitzar les proves, els aspirants hauran d'anar proveïts del corresponent document identificatiu: DNI, targeta d'identitat d'estranger o visat d'estudis (règim especial d'estudiants estrangers).  
  
  
Sèptim. Sol·licitud d'inscripció  
Les sol·licituds d'inscripció es presentaran, en els terminis indicats en l'annex I, en els centres docents públics i privats concertats de la Comunitat Valenciana especificats en el punt sext d'esta resolució.  
  
Els models de sol·licitud figuren en els annexos III i IV d'esta resolució.  
Junt amb la sol·licitud, els aspirants hauran de presentar:  
- En el cas de ser menors de 18 anys, algun dels documents següents: targeta d'identitat d'estranger expedida per la comissaria de policia o oficina d'estrangers, certificat d'empadronament en un municipi, visat d'estudis o targeta d'estudiant estranger.  
- En el cas de ser majors de 18 anys, algun dels documents següents: targeta d'identitat d'estranger expedida per la comissaria de policia o oficina d'estrangers, visat d'estudis o targeta d'estudiant estranger.  
  
- Declaració responsable del fet que no es complixen els requisits d'accés directe, i que, si en el moment de formalitzar la matrícula al cicle reuniren el requisits, renunciarien a l'accés per prova, fins i tot en el cas d'haver-la superat, per a optar a les places d'accés directe. Hi ha un model d'esta declaració en l'annex V a esta resolució.  
  
- Justificant d'haver pagat la taxa corresponent.  
  
Octau. Entrega de documentació justificativa  
Tant els motius d'exempció d'alguna part o apartat de les proves, com la superació d'un programa de qualificació professional inicial o d'un cicle formatiu, hauran de ser acreditats amb la documentació corresponent. La dita documentació s'adjuntarà a la sol·licitud si l'aspirant ja la posseïx, o s'entregarà en el termini indicat en l'annex I, segons el model que s'indica en els annexos VI i VII d'esta resolució, excepte la documentació amb què es pretenga acreditar l'exempció per experiència laboral, que, en tot cas, s'entregarà en el termini de presentació de sol·licituds. Si la documentació no s'entrega en el termini assenyalat a este efecte, no es tindran en compte els mèrits o els motius d'exempció indicats.  
  
Nové. Determinació dels centres examinadors  
Una vegada finalitzat el termini de presentació de sol·licituds, els centres enviaran a les direccions territorials d'Educació, Cultura i Esport de cada província la relació d'aspirants i, si és el cas, una sol·licitud perquè, per problemes d'espai, els últims aspirants matriculats realitzen les proves en un altre centre. Les direccions territorials d'Educació, Cultura i Esport estudiaran les sol·licituds rebudes i determinaran els centres on hagen d'examinar-se estos aspirants.  
Els centres que hagen rebut les sol·licituds d'estes persones les enviaran, junt amb tota la seua documentació, als centres on hagen d'examinar-se i publicaran una relació d'estes, amb el nom i l'adreça del centre on hagen d'examinar-se, segons el model de l'annex VIII.  
  
  
Deu. Publicació d'admesos en cada centre  
Una vegada analitzada la documentació de les persones que hagen de realitzar les proves en cada centre, estos publicaran la relació dels aspirants admesos, indicant les parts o apartats de què han sol·licitat l'exempció i si la documentació justificativa ha sigut presentada, segons els models dels annexos IX i X i d'acord amb els terminis establits en l'annex I.  
Així mateix, es publicarà la relació dels aspirants exclosos, indicant el motiu de l'exclusió, segons els models dels annexos XI i XII, en els mateixos terminis.  
Una vegada analitzades les reclamacions que puga haver-hi, es publicaran les llistes definitives en els terminis indicats en l'annex I.  
  
Onze. Orientació a l'alumnat inscrit  
La direcció dels centres docents designarà el professorat dels distints departaments didàctics i/o d'orientació que haurà d'orientar les persones interessades en la realització de les proves.  
La dita orientació tindrà per objecte informar sobre el calendari, l'estructura, els continguts, els criteris d'avaluació i la possibilitat d'exempció de les dites proves.  
  
Dotze. Prova d'accés a cicles formatius de grau mitjà  
La prova d'accés als cicles formatius de grau mitjà serà comú per a tots ells. La prova s'estructurarà en dos parts:  
a) Part sociolingüística, que versarà sobre coneixements de Llengua i Literatura (Castellana o Valenciana) i Ciències Socials: Geografia i Història. Constarà de dos apartats:  
a1) Llengua i Literatura (Castellana o Valenciana), en què l'aspirant optarà per realitzar un dels dos comentaris de text proposats de Llengua i Literatura: el de castellà o el de valencià.  
a2) Ciències Socials: Geografia i Història.  
b) Part científica-matemàtica-tècnica, que versarà sobre coneixements de Matemàtiques, Ciències de la Naturalesa i Tecnologia. Constarà de tres apartats:  
b1) Matemàtiques.  
b2) Ciències de la Naturalesa.  
b3) Tecnologia.  
Els continguts d'esta prova s'adaptaran al que s'establix en el currículum vigent de l'ESO a la Comunitat Valenciana i al que es concreta en la Resolució de 17 d'agost de 2009, de la Direcció General d'Avaluació, Innovació i Qualitat Educativa i de la Formació Professional, per la qual s'establix el currículum de les matèries que formen part de les proves d'accés a cicles formatius de grau mitjà i de grau superior de Formació Professional i dels cursos preparatoris d'estes a la Comunitat Valenciana (DOCV 8 de setembre).  
  
  
  
Tretze. Prova d'accés a cicles formatius de grau superior  
La prova d'accés als cicles formatius de grau superior constarà de dos parts:  
a) Part comú, que constarà de tres apartats:  
a1) Llengua i Literatura (Castellana o Valenciana), en què l'aspirant optarà per realitzar un dels dos comentaris de text proposats de Llengua i Literatura: el de castellà o el de valencià.  
a2) Llengua Estrangera (Anglés).  
a3) Matemàtiques, que constarà d'exercicis de matemàtiques els continguts dels quals estaran inclosos en el currículum de les matèries de Matemàtiques Aplicades a les Ciències Socials I i II.  
b) Part específica, que constarà de dos apartats, b1) i b2), i inclourà continguts de determinats coneixements bàsics de matèries del Batxillerat, segons siga l'opció a què estiga adscrit el cicle formatiu.  
  
En l'annex XIII s'indiquen les opcions en què s'agruparan les proves, les matèries de Batxillerat en què es basaran i les famílies professionals a què donen accés.  
Ambdós parts de la prova inclouran continguts de matèries arreplegats en la Resolució de 17 d'agost de 2009, de la Direcció General d'Avaluació, Innovació i Qualitat Educativa i de la Formació Professional, per la qual s'establix el currículum de les matèries que formen part de les proves d'accés a cicles formatius de grau mitjà i de grau superior de Formació Professional i dels cursos preparatoris d'estes a la Comunitat Valenciana (DOCV 8 de setembre).  
  
Catorze. Exempcions  
Podran sol·licitar l'exempció de la part sociolingüística o, si és el cas, de l'apartat que corresponga, així com de la part científica-matemàtica-tècnica o de l'apartat que corresponga de la prova d'accés a cicles formatius de Formació Professional de grau mitjà, les persones que complisquen els requisits exigits en l'article 6, punts 2 i 3, respectivament, de l'Orde de 31 de març de 2009, de la Conselleria d'Educació per la qual es regulen les proves d'accés a cicles formatius corresponents a la Formació Professional inicial del sistema educatiu en l'àmbit de gestió de la Comunitat Valenciana (DOCV 17 d'abril).  
  
Podran sol·licitar l'exempció de la part comuna de la prova o, si és el cas, de l'apartat que corresponga i l'exempció de la part específica de la prova o, si és el cas, de l'apartat que corresponga de la prova d'accés a cicles formatius de Formació Professional de grau superior, les persones que reunisquen els requisits exigits en l'article 8, punts 2 i 3, respectivament, de l'orde mencionada en el paràgraf anterior.  
Les persones interessades en les exempcions hauran de fer-ho constar en les sol·licituds d'inscripció que figuren en els annexos III i IV, per a les proves d'accés a cicles formatius de grau mitjà i superior respectivament.  
Les persones exemptes de tota la prova, segons indiquen el punt 1 de l'article 6 i el punt 1 de l'article 8 de l'orde mencionada, podran sol·licitar plaça directament en el cicle formatiu que vullguen cursar, i passaran a formar part del torn reservat a procedents de prova d'accés a cicles formatius, o presentar-se a la prova d'accés sol·licitant les exempcions que consideren oportunes.  
Les persones que demanen alguna exempció per experiència laboral hauran d'aportar la següent documentació en el termini de presentació de sol·licituds de participació en les proves:  
- Certificats de les empreses on hagen treballat en què es faça constar específicament l'activitat a què es dedica l'empresa, la duració del contracte, l'activitat laboral desenrotllada per la persona interessada i el nombre d'hores dedicades. En cas de treballadors autònoms, el certificat d'alta en l'Impost d'Activitats Econòmiques.  
  
- Certificat de la Tresoreria de la Seguretat Social o de la mutualitat laboral a què estiguen afiliades on conste l'empresa i el període de contractació o, si és el cas, el període de cotització en el Règim Especial de Treballadors Autònoms.  
La concessió de les exempcions per experiència laboral es comunicarà a cada sol·licitant mitjançant una resolució individualitzada emesa pel president de la comissió d'avaluació, i per la publicació d'una llista annexa a la llista d'aspirants admesos i exclosos de l'article 10 de la present resolució.  
Les persones que hagen sol·licitat alguna exempció podran presentar-se, si així ho volen, a l'examen de la part o l'apartat de què hagen sol·licitat l'exempció. En este cas, la nota final de la dita part o apartat serà la major entre les dos que puguen correspondre'ls, a saber, la nota de l'examen o la nota a què els dóna dret el certificat que presenten.  
  
  
Quinze. Elaboració de les proves  
Els exercicis de les proves seran elaborats pel Servici de Gestió de la Formació i Qualificació Professional de la Direcció General de Formació Professional i Ensenyances de Règim Especial.  
  
Setze. Coordinació  
Els directors territorials d'Educació, Cultura i Esport designaran a la província de l'àmbit de la seua competència un inspector d'educació encarregat de la coordinació del procés de realització de les proves.  
  
Les seues funcions seran:  
?Planificar, convocar i dirigir totes les reunions que siguen necessàries amb els directors dels centres educatius on es realitzen les proves a la seua província corresponent.  
?Supervisar el desenrotllament de les proves.  
?Atendre les consultes que sobre les proves facen els centres educatius.  
?Recopilar dades del resultat de les proves en la seua convocatòria ordinària i extraordinària, i emetre'n un informe estadístic a la Direcció General de Formació Professional i Ensenyances de Règim Especial, que podrà ser enviat fins al dia 25 de setembre de 2015.  
Ambdós informes hauran d'incloure, almenys, les dades següents:  
- Centre educatiu.  
- Nombre d'inscrits en les proves d'accés de grau mitjà i de grau superior.  
- Nombre de presentats.  
- Nombre de participants que han superat cada una de les parts que componen les proves.  
El Servici de Gestió de la Formació i Qualificació Professional convocarà els inspectors de coordinació designats a les reunions conjuntes necessàries per a organitzar el desenrotllament de les proves.  
  
Dèsset. Comissions avaluadores  
En cada un dels centres educatius en què es realitzen les proves hi haurà una comissió avaluadora per a l'accés a cicles de grau mitjà i/o per a l'accés a cicles de grau superior composta per:  
  
- El president, que serà el director del centre o, altrament, un professor de Secundària o un professor tècnic de Formació Professional.  
- Quatre professors del cos de professors de Secundària i/o del cos de professors tècnics de Formació Professional, un dels quals actuarà com a secretari de la comissió.  
- Així mateix, s'hi podran incorporar els professors necessaris, depenent de la complexitat dels exercicis a avaluar derivada de les diferents opcions que pot triar l'alumnat i del nombre d'alumnes.  
La comissió avaluadora tindrà les funcions següents:  
Organitzar i realitzar la prova.  
Resoldre les sol·licituds d'exempció.  
Corregir i qualificar els diferents exercicis.  
Omplir l'acta i publicar les llistes provisionals i definitives dels resultats.  
Resoldre les reclamacions de qualificacions estimades incorrectes.  
Resoldre el procediment especial de regularització d'opcions i omplir l'acta.  
Les comissions avaluadores seran nomenades pel director del centre.  
  
Díhuit. Qualificacions dels exàmens de les proves i publicació de les qualificacions  
Tant en la convocatòria ordinària com en l'extraordinària, una vegada realitzats els distints exàmens de les proves, les comissions avaluadores els qualificaran puntuant cada un de 0 a 10 punts.  
  
Per a calcular la nota de cada una de les parts, s'aplicaran els criteris següents:  
1. Prova d'accés a cicles formatius de grau mitjà.  
a) Part sociolingüística. Mitjana aritmètica amb dos decimals de la qualificació en cada un dels dos apartats.  
b) Part científica-matemàtica-tècnica. Mitjana ponderada amb dos decimals de la qualificació de cada un dels tres apartats, que tindran els pesos següents: Matemàtiques, 5; Ciències de la Naturalesa, 3; Tecnologia, 2.  
2. Prova d'accés a cicles formatius de grau superior.  
a) Part comuna. Es calcularà la mitjana aritmètica ponderada amb dos decimals de les notes de Llengua i Literatura, Matemàtiques i Anglés, que tindran un pes de 4, 4 i 2 respectivament.  
b) Part específica. Mitjana aritmètica amb dos decimals de les notes de les dos optatives de l'opció que hagen triat.  
La nota final serà la mitjana aritmètica amb dos decimals de les dos parts de la prova, si bé la nota final només podrà calcular-se quan la nota de cada una de les parts de la prova siga superior a 4. No obstant això, les qualificacions inferiors a 5 d'algun dels apartats de la prova no podran considerar-se com a apartat superat en la convocatòria extraordinària de setembre ni en convocatòries posteriors.  
Si la nota final és igual o superior a 5, la prova es considerarà superada.  
Finalitzat el procés de qualificació, es publicaran les actes provisionals amb la nota obtinguda en els exàmens dels distints apartats per les persones que s'hagen presentat a les proves, segons els models que figuren en els annexos XIV i XV d'esta resolució.  
  
Dènou. Qualificacions definitives de la convocatòria ordinària i publicació de les qualificacions  
Una vegada finalitzat el termini de presentació de la documentació necessària per a justificar les sol·licituds d'exempció en la convocatòria ordinària, les comissions avaluadores analitzaran i decidiran les qualificacions que corresponguen als sol·licitants d'alguna exempció en els distints apartats, segons establix l'article 12.4 de l'Orde de 31 de març de 2009, de la Conselleria d'Educació, per la qual es regulen les proves d'accés a cicles formatius corresponents a la Formació Professional inicial del sistema educatiu en l'àmbit de gestió de la Comunitat Valenciana (DOCV 17 de febrer).  
La qualificació definitiva de cada apartat per a les persones que hagen sol·licitat algun tipus d'exempció serà la major entre les dos que puguen correspondre'ls, a saber, la nota de l'examen o la nota a què els dóna dret el certificat que presenten.  
D'acord amb la disposició addicional primera de l'Orde de 31 de març de 2009, l'alumnat que haja superat un programa de qualificació professional inicial experimental a la Comunitat Valenciana amb una qualificació igual o superior a 5 i que complisca els requisits per a realitzar la prova d'accés als cicles formatius de grau mitjà, disposarà d'una puntuació de partida que se sumarà a l'obtinguda en la prova; la dita puntuació s'obtindrà multiplicant la mitjana aritmètica de les qualificacions obtingudes en cada una de les àrees de Formació Bàsica i de Formació i Orientació Laboral i en cada un dels mòduls que componen l'àrea de Formació Professional, sempre que estes siguen iguals o superiors a 5, pel coeficient 0,1.  
L'acta d'avaluació s'elaborarà segons els models que figuren en els annexos XVI i XVII d'esta resolució.  
En l'acta d'avaluació constarà la puntuació numèrica obtinguda en cada una de les parts i apartats de la prova d'accés a cicles formatius de grau mitjà o de grau superior amb la finalitat que la persona interessat obtinga un certificat de superació de les dites parts o dels apartats que les componen.  
Quan la qualificació total siga igual o superior a 5, es farà constar en la dita acta la puntuació numèrica, expressada amb dos xifres decimals.  
  
Les comissions avaluadores remetran una còpia de les actes d'avaluació a les direccions territorials d'Educació corresponents en el termini màxim de set dies hàbils des de la publicació de les llistes definitives.  
  
Les llistes amb els resultats provisionals i definitius de les proves es publicaran en el tauler d'anuncis dels centres docents on s'hagen realitzat en les dates que s'indiquen en l'annex I.  
  
Vint. Convocatòria extraordinària  
Les persones que, havent sol·licitat la inscripció en els terminis establits, no hagen superat la prova d'accés en la convocatòria ordinària, podran presentar-se a la convocatòria extraordinària, i, així mateix, podran presentar els certificats necessaris per a les exempcions que hagen sol·licitat.  
La superació de la prova en la convocatòria extraordinària només permetrà accedir, en el procés extraordinari d'admissió, a les vacants existents dels cicles a què la prova permeta l'accés, sense perjuí del dret a l'accés en pròxims cursos, tal com s'indica en l'apartat tercer de la present resolució.  
  
Vint-i-u. Certificats  
El secretari del centre en què es realitzen les proves expedirà fins al 15 de juny de 2015 per a la convocatòria ordinària de les proves d'accés per a grau superior i mitjà respectivament, i fins al 14 de juliol de 2015 per a la convocatòria extraordinària, un certificat a les persones que les hagen superat en la seua totalitat, o en alguna de les parts i/o apartats, segons el model que figura en els annexos XVIII i XIX d'esta resolució. Igualment expedirà un certificat a les persones que hagen superat les proves en la seua totalitat o en alguna de les seues parts i/o apartats dels centres docents privats concertats adscrits a estos.  
  
En el certificat que s'estenga a les persones que hagen superat la prova d'accés a cicles formatius de grau mitjà, haurà de constar expressament que els permet cursar-ne qualsevol.  
En el certificat que s'estenga a les persones que hagen superat la prova d'accés a cicles formatius de grau superior, haurà de constar el nom de cada una de les famílies professionals/cicles a què dóna accés, segons les opcions regulades per la Resolució de 17 d'agost de 2009, de la Direcció General d'Avaluació, Innovació i Qualitat Educativa i de la Formació Professional, per la qual s'establixen els cicles a què permeten l'accés les opcions de la part específica de la prova d'accés a cicles formatius de grau superior de les distintes famílies professionals de Formació Professional (DOCV 7 de setembre).  
  
En el certificat que s'estenga a les persones que acrediten haver superat un cicle de grau mitjà i superen la prova d'accés a algun cicle de grau superior relacionat amb aquell a què es vullga accedir sense tindre 19 anys d'edat, d'acord amb allò que s'ha especificat en l'apartat segon de la present resolució, haurà de constar expressament que només poden accedir als cicles i a les famílies professionals que figuren en l'annex XX.  
  
Vint-i-dos. Reclamació de qualificacions  
Les reclamacions a què puguen donar lloc les qualificacions es faran conforme al procediment següent:  
1. Es presentaran per escrit en el termini indicat en l'annex I al president de la comissió avaluadora del centre on es van realitzar les proves.  
2. En el termini dels dos dies hàbils següents, la comissió d'avaluació ratificarà o rectificarà la qualificació objecte de reclamació, que el president comunicarà per escrit a la persona interessada.  
3. Si després de la decisió persistix la disconformitat, la persona interessada podrà sol·licitar, en el termini dels dos dies hàbils següents a la recepció de la comunicació, que s'eleve la seua reclamació al director territorial d'Educació corresponent, el qual, després de l'informe de la inspecció educativa, resoldrà allò que siga procedent. La dita resolució, motivada, posarà fi a la via administrativa.  
4. Les persones interessades tindran dret a accedir als exercicis escrits realitzats i a conéixer les puntuacions atorgades i els criteris d'avaluació utilitzats.  
  
Vint-i-tres. Procediment especial de regularització d'opcions  
1. Sense perjuí d'allò que s'establix amb caràcter general en la present orde, podran participar en el procediment especial de regularització d'opcions aquelles persones que, tenint superada la part comuna de la prova d'accés al grau superior, no hagen participat en la convocatòria de proves d'accés corresponent al curs 2014-2015 i estiguen en possessió d'un títol de tècnic en un cicle de la mateixa família professional o relacionat amb la mateixa família a què es vol accedir.  
2. El procediment s'ajustarà a les instruccions següents:  
- El calendari d'actuacions serà l'establit en l'annex XXI de la present resolució.  
- Tota la documentació justificativa de trobar-se en algun dels casos enumerats en l'apartat 1 del present article haurà d'aportar-se amb la sol·licitud d'inscripció, formalitzada segons l'annex XXII.  
  
- La sol·licitud de participació en el procés es formalitzarà en el centre públic on s'haja cursat el cicle formatiu de grau mitjà, o al qual estiga adscrit el centre privat on s'haja realitzat.  
- Les actes del procés especial de regularització d'opcions de la prova d'accés s'ajustaran al model de l'annex XXIII.  
- Als alumnes que superen el procediment especial de regularització d'opcions se'ls expedirà un certificat de superació de la prova d'accés amb la nota obtinguda en cada apartat i part, així com la nota final, a més de l'opció de prova superada i les famílies professionals a què done accés, segons el model de l'annex XXIV.  
  
  
  
DISPOSICIONS FINALS  
  
Primera  
La present resolució produirà efectes l'endemà de la publicació en el Diari Oficial de la Comunitat Valenciana.  
  
Segona  
Contra la present resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació i Formació en el termini d'un mes a comptar de l'endemà de la publicació en el Diari Oficial de la Comunitat Valenciana, de conformitat amb els articles 114 i 115 de la Llei 30/1992, en la redacció donada per la Llei 4/1999, de Règim Jurídic de les Administracions Públiques i del Procediment Administratiu Comú.  
  
València, 5 de març de 2015.- El director general de Formació Professional i Ensenyances de Règim Especial: Marcial Díaz Garrigues.